ΑΠΟΦΑΣΗ ΤΗΣ ΕΠΙΤΡΟΠΗΣ

της 17ης Δεκεμβρίου 1999

για τροποποίηση της απόφασης 79/542/ΕΟΚ του Συμβουλίου περί καταρτίσεως ενός πίνακα τρίτων χωρών από τις οποίες τα κράτη μέλη επιτρέπουν την εισαγωγή ζώων του βοείου και χοιρείου είδους νωπών κρεάτων και προϊόντων με βάση το κρέας και για κατάργηση της απόφασης 1999/301/ΕΚ

[κοινοποιηθείσα υπό τον αριθμό Ε(1999) 4844]

(Κείμενο που παρουσιάζει ενδιαφέρον για τον ΕΟΧ)

(2000/2/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 72/462/ΕΟΚ του Συμβουλίου, της 12ης Δεκεμβρίου 1972, περί των υγειονομικών προβλημάτων και προβλημάτων υγειονομικού ελέγχου κατά την εισαγωγή ζώων του βοείου και χοιρείου είδους και νωπών κρεάτων προελεύσεως τρίτων χωρών(1), όπως τροποποιήθηκε τελευταία από την οδηγία 97/79/ΕΚ(2), και ιδίως το άρθρο 3 παράγραφο 1,

την οδηγία 96/23/ΕΚ του Συμβουλίου, της 29ης Απριλίου 1996, περί της λήψης μέτρων ελέγχου για ορισμένες ουσίες και τα κατάλοιπά τους σε ζώντα ζώα και στα προϊόντα τους και κατάργησης των οδηγιών 85/358/ΕΟΚ και 86/469/ΕΟΚ και των αποφάσεων 89/181/ΕΟΚ και 91/664/ΕΟΚ(3), και ιδίως το άρθρο 29,

Εκτιμώντας τα ακόλουθα:

(1) τα κράτη μέλη μπορούν να εισάγουν αποκλειστικά νωπό κρέας, συμπεριλαμβανομένων των παραπροϊόντων σφαγίου, από τρίτες χώρες ή τμήματα τρίτων χωρών που εμφαίνονται στον κατάλογο που έχει καταρτίσει το Συμβούλιο μετά από πρόταση της Επιτροπής·

(2) ο κατάλογος των εν λόγω τρίτων χωρών ή των τμημάτων αυτών περιλαμβάνεται στην απόφαση 79/542/ΕΟΚ του Συμβουλίου(4), όπως τροποποιήθηκε τελευταία από την απόφαση 1999/301/ΕΚ(5)·

(3) η εγγραφή και η διατήρηση στους κοινοτικούς καταλόγους των τρίτων χωρών, από τις οποίες επιτρέπεται να εισάγουν τα κράτη μέλη προϊόντα ζωικής προέλευσης που διέπονται από την οδηγία 96/23/ΕΚ, υπόκειται στην υποβολή από τη σχετική τρίτη χώρα σχεδίου, στο οποίο καθορίζονται οι εγγυήσεις, τις οποίες παρέχει όσον αφορά τον έλεγχο των ομάδων καταλοίπων και ουσιών που αναφέρονται στο παράρτημα 1 της προαναφερθείσας οδηγίας· το εν λόγω σχέδιο πρέπει να ενημερώνεται μετά από αίτηση της Επιτροπής, κυρίως στην περίπτωση που οι έλεγχοι που αναφέρονται στο άρθρο 29 παράγραφος 3 της προαναφερθείσας οδηγίας καθιστούν αναγκαία την εν λόγω ενημέρωση·

(4) σε περίπτωση που δεν τηρούνται οι απαιτήσεις που προβλέπονται στην τρίτη αιτιολογική σκέψη, η εγγραφή μιας τρίτης χώρας στους καταλόγους των τρίτων χωρών που ορίζονται από την κοινοτική νομοθεσία μπορεί να ανασταλεί σύμφωνα με τη διαδικασία που προβλέπεται στο άρθρο 33 της οδηγίας 96/23/ΕΚ·

(5) προκειμένου να εξασφαλιστεί η προστασία της υγείας των καταναλωτών πρέπει να εφαρμόζονται προγράμματα για τον έλεγχο των καταλοίπων και πρέπει να υπάρχει παρακολούθηση για τη διαπίστωση κατά πόσο χρησιμοποιούνται απαγορευμένες ουσίες ή κατά πόσο τα επίπεδα καταλοίπων υπερβαίνουν τα ανώτατα επιτρεπόμενα όρια καταλοίπων που ισχύουν στην Κοινότητα·

(6) οι Ηνωμένες Πολιτείες της Αμερικής συμφώνησαν να αναλάβουν ενέργειες προκειμένου να αντιμετωπιστούν οι ελλείψεις που παρατηρούνται στην κατάρτιση και την εφαρμογή του προγράμματος ελέγχου των καταλοίπων που εφαρμόζουν· τα εν λόγω μέτρα κοινοποιήθηκαν στην Επιτροπή·

(7) βάσει των μέτρων που κοινοποιήθηκαν από της Ηνωμένες Πολιτείες της Αμερικής, η Επιτροπή πραγματοποίησε αποστολή προκειμένου να ελέγξει την καταλληλότητα και την αποτελεσματικότητα των εν λόγω μέτρων·

(8) κατά τη διάρκεια της εν λόγω αποστολής ελέγχου διαπιστώθηκαν σοβαρά προβλήματα όσον αφορά την εφαρμογή του προγράμματος ελέγχου των καταλοίπων στις Ηνωμένες Πολιτείες της Αμερικής· ο έλεγχος αυτός κατέδειξε ότι το πρόγραμμα δεν παρέχει τις κατάλληλες εγγυήσεις όσον αφορά την προστασία της υγείας των καταναλωτών έναντι κινδύνων που προκύπτουν από τα κατάλοιπα, όπως απαιτείται από την Ευρωπαϊκή Κοινότητα· οι Ηνωμένες Πολιτείες της Αμερικής δήλωσαν ότι είναι διατεθειμένες να αναλάβουν περαιτέρω δράση, προκειμένου να αντιμετωπιστούν ταχέως οι εν λόγω ελλείψεις·

(9) υπό τις ανωτέρω συνθήκες, η ισχύουσα κοινοτική νομοθεσία και οι ισχύουσες διεθνείς συμφωνίες επιτρέπουν στην περίπτωση αυτή στην Ευρωπαϊκή Κοινότητα να αναστείλει τις εισαγωγές από τις Ηνωμένες Πολιτείες της Αμερικής· πρέπει να παρασχεθεί, κατά συνέπεια, στις Ηνωμένες Πολιτείες της Αμερικής μια περιορισμένη χρονική περίοδος για να λάβουν τα απαραίτητα μέτρα και την απαιτούμενη δράση προκειμένου να εξασφαλίσουν αντικειμενικά ότι τηρείται το επίπεδο υγειονομικής προστασίας, το οποίο ισχύει στην Ευρωπαϊκή Κοινότητα·

(10) οι Ηνωμένες Πολιτείες της Αμερικής πρέπει, κατά συνέπεια, να διαγραφούν, με ισχύ από τις 15 Φεβρουαρίου 2000, από τον κατάλογο των τρίτων χωρών, από τις οποίες επιτρέπεται στα κράτη μέλη να εισάγουν κρέας για ανθρώπινη κατανάλωση. Η αναστολή των εισαγωγών, αποτελεί, υπό παρόμοιες περιστάσεις, το μοναδικό μέτρο που διαθέτει λογικά η Ευρωπαϊκή Κοινότητα·

(11) τα μέτρα που προβλέπονται στην παρούσα απόφαση θα αναθεωρηθούν βάσει των εγγυήσεων που παρέχονται από τις Ηνωμένες Πολιτείες της Αμερικής όσον αφορά την αποτελεσματική εφαρμογή των μέτρων σχετικά με τον έλεγχο των καταλοίπων·

(12) δυνάμει της παρούσας απόφασης καθίσταται αναγκαία η κατάργηση της απόφασης 1999/301/ΕΚ της Επιτροπής, της 30ής Απριλίου 1999, για τροποποίηση της απόφασης 87/257/ΕΟΚ σχετικά με τον πίνακα των εγκαταστάσεων των Ηνωμένων Πολιτειών της Αμερικής που εγκρίνονται για την εισαγωγή νωπών κρεάτων στην Κοινότητα και για τροποποίηση της απόφασης 79/542/ΕΟΚ του Συμβουλίου περί καταρτίσεως καταλόγου τρίτων χωρών από τις οποίες τα κράτη μέλη επιτρέπουν τις εισαγωγές βοοειδών, χοιροειδών, νωπού κρέατος και προϊόντων κρέατος, όπως τροποποιήθηκε από την απόφαση 1999/417/ΕΚ(6)·

(13) τα μέτρα που προβλέπονται στην παρούσα απόφαση σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το μέρος Ι του παραρτήματος της απόφασης 79/542/ΕΟΚ τροποποιείται ως εξής:

1. η γραμμή ">ΘΕΣΗ ΠΙΝΑΚΑ>"

αντικαθίσταται από: ">ΘΕΣΗ ΠΙΝΑΚΑ>".

2. Το κείμενο της υποσημείωσης "s" αντικαθίσταται από το ακόλουθο κείμενο: "s = έχει ανασταλεί η εξαγωγή νωπού κρέατος και προϊόντων κρέατος για κατανάλωση από τον άνθρωπο."

Άρθρο 2

Τα κράτη μέλη προσαρμόζουν τα μέτρα που εφαρμόζουν στις συναλλαγές τους, ώστε να ανταποκρίνονται στο άρθρο 1 της παρούσας απόφασης. Ενημερώνουν αμέσως σχετικά την Επιτροπή.

Άρθρο 3

Οι διατάξεις του άρθρου 1 επανεξετάζονται με βάση τις εγγυήσεις που παρέχονται από τις Ηνωμένες Πολιτείες της Αμερικής όσον αφορά την αποτελεσματική εφαρμογή των μέτρων σχετικά με τον έλεγχο των καταλοίπων.

Άρθρο 4

Καταργείται η απόφαση 1999/301/ΕΚ.

Άρθρο 5

Το άρθρο 1 εφαρμόζεται από τις 15 Φεβρουαρίου 2000.

Άρθρο 6

Η παρούσα απόφαση απευθύνεται στα κράτη μέλη.

Βρυξέλλες, 17 Δεκεμβρίου 1999.

Για την Επιτροπή

David BYRNE

Μέλος της Επιτροπής

(1) ΕΕ L 302 της 31.12.1972, σ. 28.

(2) ΕΕ L 24 της 30.1.1998, σ. 31.

(3) ΕΕ L 125 της 23.5.1996, σ. 10.

(4) ΕΕ L 146 της 14.6.1979, σ. 15.

(5) ΕΕ L 117 της 5.5.1999, σ. 52.

(6) ΕΕ L 159 της 25.6.1999, σ. 56.